Fatoumata, lakɔliden san 16 dɔ kalanso 10 nan na lise la, o ye ntolatan kanubaaba ye. N ye waatinin baro k’a fɛ. An k’a hakilinaw lamɛn.
E bɛ ntolatan lajɛ Mali la dɔrɔn wa, walima i b’a lajɛ farafinna bɛɛ ani Faransi?
Fatumata: « N bɛ Farafinna kupuntolatanw lajɛ, nka n bɛ min lajɛ kosɛbɛ, o ye erɔpu ligiw ye. Ali sisan, n bɔra ka Bariseloni ni Ɛntɛrinasiyɔnali ka ntolatan lajɛ. »
E b’i yɛrɛ kunnafoni ntolatan kan cogodi ?
Faumata : « N bɛ ntolatan kunnafoni sɔrɔ Mali telewisɔn ni telewisɔn Afirikabulu fɛ u ka ntolatan emisiyɔnw senfɛ minnu bɛ kɛ ntɛnɛ o ntɛnɛ ani kari o kari sufɛ. »
Mun de la ntolatan ka di e ye ani i y’a daminɛ ka ntola kanu kabini waati jumɛ ?
Fatumata : « N t’a dɔn n bɛna min fɔ kɛrɛnkɛrɛnneya la, nka ntolatan ka di n ye ten » bawo a bɛ n laɲɛnajɛ, ntolatannaw yeli tɛrɛn kan, o ka n ye, wa ntolatanna ɲumanw ka tɛkinikiw ka di n ye kosɛbɛ. »
«N ye ntola kanuni daminɛ kabini Farafinna ka kupu ntolatan min kɛra Mali la 2002. O ye n sɔrɔ dugumakalan kalanso 2 nan. Kabini o waati, ntola kɛra n kanu fɛn ye ».
E bɛ to ka taa ntolatanyɔrɔw la wa ?
Fatumata : «Ayi, n tɛ taa ntolatanyɔrɔw la. N bɛ to so ka ntolatan lajɛ tele la. N bɛ siran jigilatigɛ ɲɛ, ni n ka ekipu ma sebaaya sɔrɔ.
E yɛrɛ bɛ ntolatan wa?
Fatumata: « Ayi, ne tɛ ntolatan. Muso ntolatan ekipuw ka di n ye, nka, a ma deli ka na n kun na don si, n yɛrɛ ka kɛ ntolatanna ye. »
bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn